P. Hrušovský, podpredseda NR SR: (2001-09-04):
(Hlasovanie.) Prítomných je 102 poslancov, za 85, proti 5, zdržalo sa 11, nehlasoval 1. Konštatujem, že Národná rada po opätovnom prerokovaní schválila návrh zákona č. 115/1998 Z. z. o múzeách a galériách a o ochrane predmetov múzejnej hodnoty a galerijnej hodnoty a o doplnení zákona č. 563/1991 Zb. o účtovníctve v znení neskorších predpisov, ktorý pán prezident vrátil na opätovné prerokovanie Národnou radou Slovenskej republiky . Ďakujem pánovi poslancovi Kužmovi. Pristúpime k ďalšiemu bodu rokovania, ktorým je zákon z 22. júna 2001 o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou Slovenskej republiky . Materiál ste dostali ako tlač 1094, ktorého súčasťou je aj rozhodnutie pána predsedu Národnej rady o pridelení prerokovať tento návrh zákona príslušným výborom. Teraz poprosím pána poslanca Tatára, ktorého poveril Výbor Národnej rady Slovenskej republiky pre financie, rozpočet a menu, aby informoval o výsledku prerokúvania vráteného návrhu zákona vo výboroch, ako aj o odporúčaní gestorského výboru. Pán poslanec Tatár. P. Tatár, poslanec: Ďakujem za slovo, vážený pán predsedajúci. Podávam spoločnú správu (tlač 1094a). Výbor Národnej rady Slovenskej republiky pre financie, rozpočet a menu ako gestorský výbor podáva Národnej rade Slovenskej republiky v súlade s rokovacím poriadkom túto spoločnú správu výborov Národnej rady Slovenskej republiky. Predseda Národnej rady Slovenskej republiky svojím rozhodnutím č. 1200 z 2. júla pridelil zákon z 22. júna 2001 o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou, dvom výborom, a to Výboru Národnej rady Slovenskej republiky pre financie, rozpočet a menu a Ústavnoprávnemu výboru Národnej rady Slovenskej republiky. Oba výbory prerokovali zákon v stanovenom termíne. Gestorský výbor nedostal do začatia rokovania o predmetnom návrhu zákona stanoviská poslancov Národnej rady Slovenskej republiky podané v súlade s rokovacím poriadkom. K predmetnému zákonu zaujali výbory Národnej rady tieto stanoviská: Odporúčanie pre Národnú radu Slovenskej republiky zákon schváliť so zmenami aj Výbor Národnej rady Slovenskej republiky pre financie, rozpočet a menu, aj Ústavnoprávny výbor Národnej rady Slovenskej republiky. Z uznesení výborov Národnej rady Slovenskej republiky, uvedených v predchádzajúcom bode, vyplynulo päť zmien, ktoré sú uvedené v spoločnej správe. Všetky navrhované zmeny gestorský výbor odporúča schváliť. Gestorský výbor na základe stanovísk výborov k zákonu z 22. júna 2001 o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov, vrátený prezidentom Slovenskej republiky na opätovné prerokovanie Národnou radou, vyjadrených v ich uzneseniach uvedených v predchádzajúcich bodoch tejto správy a v stanoviskách poslancov gestorského výboru, vyjadrených v rozprave k tejto správe, v súlade s rokovacím poriadkom odporúča Národnej rade Slovenskej republiky uvedený zákon schváliť so zmenami. Predmetná správa výborov Národnej rady Slovenskej republiky k tomuto zákonu bola schválená uznesením gestorského výboru 4. septembra. Výbor určil mňa ako spoločného spravodajcu výborov. Zároveň ma poveril predniesť spoločnú správu výborov na schôdzi Národnej rady Slovenskej republiky a navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy, a hlasovať o predmetnej správe ihneď po skončení rozpravy k nej. Ďakujem pekne. Pán predsedajúci, otvorte, prosím, rozpravu.